L´Urbalab Gandia presenta la programació de 2019
24 gener 2019

## L´Urbalab Gandia presenta la programació de 201924 gener 2019Última actualització: 14 juliol 2025

![](../gestion/img/P1320442-co.JPG)  
  

**L’****Urbalab**, l'espai públic d'innovació social i digital de la ciutat de Gandia, comença l'any amb nova programació de cursos gratuïts per al primer trimestre. Així ho ha presentat aquest matí en roda de premsa la **regidora delegada de Polítiques Econòmiques i d'Innovació, Alicia Izquierdo.**

En l'actualitat, i fins a l'1 de febrer, està oberta la inscripció per al curs de Tècnic/a d'impressores 3D, únic d'aquestes característiques en tota la Comunitat Valenciana. Consta de 50 hores, en format presencial i horari matutí de 9.30 a 13.30 hores. Aquest curs gratuït va dirigit a persones de qualsevol sector d'activitat que vulguen conéixer amb precisió el maquinari, funcionament, manteniment i reparació de les impressores 3D. “_És un curs molt nou. Estem desbordats. Ja hi ha 30 persones preinscrites per a cobrir 15 places_”, ha afegit Izquierdo. Les persones interessades poden realitzar encara la seua inscripció a través del següent enllaç https://goo.gl/rg6dse

L'edil ha recordat l'èxit que està tenint L’Urbalab: “_continuem augmentant en nombre d'usuaris i en la qualitat dels cursos_”.

L’Urbalab és un servei municipal de formació amb quatre branques bàsiques: les competències personals, la tecnologia, la cerca d'ocupació i la comunicació, en general. Les seues instal·lacions es troben al carrer Vicente Ferrer de la capital de la Safor.

En relació a la programació, durant el primer trimestre de 2019, destaquen dos cursos sobre drons: un d'ús recreatiu, i un altre, per al maneig professional. “_Ara estan de moda, però un dron no és un joguet, és una eina. Cal conéixer el maneig, la base legislativa i on es pot volar_”, ha afegit Izquierdo.

Altres cursos amb gran èxit en anys anteriors i relacionats amb la programació informàtica han sigut els d’ Arduíno, dels quals el 25 de febrer hi haurà una altra edició, i un altre de la seua variant el cuberíno, el 14 de febrer.

També s'oferiran cursos relacionats amb les competències personals, gestió del temps i benestar, habilitat de treballar en equip, com enfrontar-se a una entrevista de treball, “_pensats no solament per a persones desocupades, sinó també per a les quals volen reciclar-se o continuar formant-se_”, segons ha comentat la regidora.

L’Urbalab compta ara amb el nou _Espai Maker_, punt de trobada per a aquelles persones que vulguen descobrir la fabricació digital.

La ciutadania pot informar-se de les novetats de l’Urbalab a través de la seua pàgina web http://urbalabgandia.com i dels seus perfils en Facebook, Twitter i Instagram.

[Twittear](https://twitter.com/share)